Abu Anifah, aliyasé El Hakim, (lair ing Padangpanjang, 6 Januari 1906 lan pati ing Jakarta, 4 Januari 1980) ya iku dhokter, pulitisi, juru roman, lan panitra sandiwara asal Indonésia.

Wiyata lan profési
Abu Hanifah iku lulusan Indische Art (Pamulangan Dhokter Indhia-Walanda) taun 1932. Dhèwèké banjur lumebu pamulangan dhokter luhur ing taun 1962. Uga ing taun iku, dhèwèké nampa jejuluk akadhemik dhoktor honoris causa saka Akademi Belle Artes Brazil. Abu Hanifah banjur ndhokter ana ing RSUP Jakarta nalika taun 1964. Dhèwèké uga tau mbukak praktik dhokter ana ing Sukabumi lan tau ndhokter ing wewengkon Rimbu.

Nasionalisme
Ing mangsa jajahan Jepang, Abu Hanifah tau dadi lelurah Barisan Hizbullah. Sanadyan dhèwèké lelurah pakumpulan sing idhéologiné Islam, dhèwèké tau mèlu nglawani wadyabala Jepang sing ngrusak gréja, sing nlantari dhèwèké éntuk nugraha Bintang Pangaji saka Paus Yohanes XXIII. Lelakon iki asring minangka ciri manawa Abu Hanifah iku kepara nasionalis. Ing taun 1928, Abu Hanifah dadi salah siji taruna sing mèlu Konggres Mudha Indonésia.

Abu Hanifah miwiti jagad pulitik Indonésia sarana lumebu Parté Masyumi, salah siji parté gedhé Indonésia kala iku. Ing Masyumi, dhèwèké tepung Mohammad Natsir, Mohammad Roem, lan Anwar Cokroaminoto. Abu Hanifah uga lumebu Badan Keamanan Rakyat. Ing Dhésèmber 1959, dhèwèké dadi anggota Panitia Persiapan Nasional. Nalika taun 1950, ing Kabinet RIS Abu Hanifah kadhapuk Mantri Pawiyatan, Pamulangan, lan Kabudayan. Abu Hanifah uga tau dadi déwan pamituduh tumrap Muhammad Hatta. Rikala semana, dhèwèké uga dadi wakil lelurah caraka Indonésia ing KMB.

Karya sastra
Abu Hanifah nalika nom duwé kekarepan mrakarsani tonil utawa sandiwara Indonésia. Bareng Usmar Ismail lan Rosihan Anwar, dhèwèké gawé pakumpulan amatir sandiwara kanthi jeneng Maya. Ing jaman Jepang, sandiwara babagan sastra Indonésia tembé maju-majuné lan akèh mratélakaké bab pangudi ing kamardikan.

Nasionalismené dadi jalaran sawenèh tulisané airah-irahan mangkono. Naskah sandiwara Taufan di Atas Asia mratélakaké manawa dhasar-dhasar Islam patut didadèkaké dhasaraning kauripan nasional saperlu ngrangkul golongan Islam lan golongan nasionalis.

Abu Hanifah tau makarya kanggo kalawarta Jong Sumatra, Pemuda Indonésia, lan Indonésia Raja minangka rédhaktur. Pengalamané ndhokter ing Rimbu dadi latar wuri panulising roman Dokter Rimbu. Saliyané iku, dhèwèké uga tau nulis naskah sandiwara sing gegayutan karo lakon dhokter, ya iku Intelek Istimewa.

Abu Hanifah uga nyerat buku bab filsafat asesirah Rintisan Filsafat.

Tegesing tembung-tembung

Cathetan sikil

Sastrawan Indonésia
Panitra Indonésia